CELEX: 32013D0640
Language: el
Date: 2013-11-07 00:00:00
Title: 2013/640/ΕΕ: Εκτελεστική απόφαση της Επιτροπής, της 7ης Νοεμβρίου 2013 , για τη σύσταση της ευρωπαϊκής υποδομής προηγμένης μεταγραφικής έρευνας στην ιατρική ως κοινοπραξίας ευρωπαϊκής ερευνητικής υποδομής (ΚΕΕΥ EATRIS)

8.11.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 298/38
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 7ης Νοεμβρίου 2013
   για τη σύσταση της ευρωπαϊκής υποδομής προηγμένης μεταγραφικής έρευνας στην ιατρική ως κοινοπραξίας ευρωπαϊκής ερευνητικής υποδομής (ΚΕΕΥ EATRIS)
   (2013/640/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 723/2009 του Συμβουλίου, της 25ης Ιουνίου 2009, σχετικά με κοινοτικό νομικό πλαίσιο για την κοινοπραξία ευρωπαϊκής ερευνητικής υποδομής (ΚΕΕΥ) (1), και ιδίως το άρθρο 6 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Η Τσεχική Δημοκρατία, το Βασίλειο της Δανίας, η Δημοκρατία της Εσθονίας, η Ιταλική Δημοκρατία, το Βασίλειο των Κάτω Χωρών και η Δημοκρατία της Φινλανδίας κάλεσαν την Επιτροπή να συστήσει την ευρωπαϊκή υποδομή προηγμένης μεταγραφικής έρευνας στην ιατρική ως κοινοπραξία ευρωπαϊκής ερευνητικής υποδομής (ΚΕΕΥ EATRIS). Το Βασίλειο της Ισπανίας και η Γαλλική Δημοκρατία θα συμμετάσχουν αρχικά στην ΚΕΕΥ EATRIS ως παρατηρητές.
            
         
               (2)
            
            
               Το Βασίλειο των Κάτω Χωρών έχει επιλεγεί από την Τσεχική Δημοκρατία, το Βασίλειο της Δανίας, τη Δημοκρατία της Εσθονίας, το Βασίλειο της Ισπανίας, τη Γαλλική Δημοκρατία, την Ιταλική Δημοκρατία και τη Δημοκρατία της Φινλανδίας ως κράτος μέλος υποδοχής της ΚΕΕΥ EATRIS.
            
         
               (3)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συστάθηκε δυνάμει του άρθρου 20 του κανονισμού (ΕΚ) αριθ. 723/2009,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Συστήνεται κοινοπραξία ευρωπαϊκής ερευνητικής υποδομής για την ευρωπαϊκή υποδομή προηγμένης μεταγραφικής έρευνας στην ιατρική με την ονομασία ΚΕΕΥ EATRIS.
   2.   Το καταστατικό της ΚΕΕΥ EATRIS παρατίθεται στο παράρτημα. Το εν λόγω καταστατικό επικαιροποιείται και διατίθεται στο ευρύ κοινό στον ιστότοπο της ΚΕΕΥ EATRIS και στην καταστατική της έδρα.
   3.   Τα ουσιώδη στοιχεία του καταστατικού της ΚΕΕΥ EATRIS για τις τροποποιήσεις των οποίων απαιτείται η έγκριση της Επιτροπής σύμφωνα με το άρθρο 11 παράγραφος 1 του κανονισμού (ΕΚ) αριθ. 723/2009 προβλέπονται στα άρθρα 1, 2, 18, 20, 21, 22, 23, 24, 25, 28 και 29.
   Άρθρο 2
   Η παρούσα απόφαση αρχίσει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 7 Νοεμβρίου 2013.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 206 της 8.8.2009, σ. 1.
   
      ΠΑΡΑΡΤΗΜΑ
      
         ΚΑΤΑΣΤΑΤΙΚΟ ΤΗΣ ΚΕΕΥ EATRIS
      
      ΤΑ ΜΕΛΗ,
      αναγνωρίζοντας τον σημαντικό ρόλο των εθνικών κέντρων και των ικανοτήτων τους στη μεταγραφική έρευνα όπως οργανώθηκαν εντός της υποδομής ΚΕΕΥ EATRIS·
      Αποσκοπώντας στη βελτίωση της μεταγραφικής βιοϊατρικής έρευνας με την ανάπτυξη μιας ευρωπαϊκής υποδομής προηγμένης μεταγραφικής έρευνας, αποτελούμενης από σημαντικές προκλινικές και κλινικές εγκαταστάσεις και μεταγραφική εμπειρογνωσία που είναι αναγκαία για τη στήριξη της ανάπτυξης νέων προληπτικών, διαγνωστικών και θεραπευτικών στρατηγικών βιοϊατρικής έρευνας και ανάπτυξης για την παροχή στους πολίτες καλύτερης υγειονομικής περίθαλψης·
      Αποσκοπώντας στην παροχή πρόσβασης στην ευρωπαϊκή υποδομή προηγμένης μεταγραφικής έρευνας με στόχο σημαντικό αντίκτυπο στην υγειονομική περίθαλψη και αξιοσημείωτη συμβολή στην προώθηση των εργαλείων και τεχνολογιών που συμβάλλουν στη μεταγραφική επιστήμη·
      Αναγνωρίζοντας και αξιοποιώντας τα αποτελέσματα του έργου για την προπαρασκευαστική φάση της EATRIS που χρηματοδοτείται από την Ευρωπαϊκή Επιτροπή, καθώς και την πρόοδο που σημειώθηκε κατά τη μεταβατική φάση της EATRIS·
      Αποφασίζοντας να ζητήσουν από την Ευρωπαϊκή Επιτροπή να συστήσει την κοινοπραξία ευρωπαϊκής ερευνητικής υποδομής «Ευρωπαϊκή υποδομή προηγμένης μεταγραφικής έρευνας» στην ιατρική (ΚΕΕΥ EATRIS) ως αποτέλεσμα της μεταβατικής φάσης της EATRIS,
      ΣΥΜΦΩΝΗΣΑΝ ΣΥΝΕΠΩΣ ΕΠΙ ΤΩΝ ΑΚΟΛΟΥΘΩΝ ΔΙΑΤΑΞΕΩΝ:
      ΚΕΦΑΛΑΙΟ I
      
         ΓΕΝΙΚΕΣ ΔΙΑΤΑΞΕΙΣ
      
      Άρθρο 1
      Όνομα, έδρα και γλώσσα εργασίας
      1.   Ιδρύεται κατανεμημένη ευρωπαϊκή υποδομή έρευνας με την ονομασία «Ευρωπαϊκή υποδομή προηγμένης μεταγραφικής έρευνας στην ιατρική», εφεξής «EATRIS».
      2.   Το όνομα της κοινοπραξίας ευρωπαϊκής ερευνητικής υποδομής (ΚΕΕΥ) — Ευρωπαϊκή υποδομή προηγμένης μεταγραφικής έρευνας στην ιατρική θα είναι «ΚΕΕΥ EATRIS».
      3.   Η ΚΕΕΥ EATRIS έχει την καταστατική της έδρα στο Άμστερνταμ των Κάτω Χωρών.
      4.   Η γλώσσα εργασίας της ΚΕΕΥ EATRIS είναι η αγγλική.
      Άρθρο 2
      Καθήκοντα και δραστηριότητες
      1.   Η ΚΕΕΥ EATRIS προωθεί την έρευνα στη μεταγραφική ιατρική.
      2.   Η ΚΕΕΥ EATRIS αναλαμβάνει την οργάνωση και τη διευκόλυνση της διοίκησης και του συντονισμού που απαιτούνται προκειμένου να συσταθεί και να τεθεί σε λειτουργία η ερευνητική υποδομή EATRIS.
      3.   Η ερευνητική υποδομή EATRIS διασυνδέει κορυφαία ευρωπαϊκά ερευνητικά ιδρύματα που διαθέτουν μέρος των οικείων ικανοτήτων έρευνας και ανάπτυξης στην ΚΕΕΥ EATRIS, ανταλλάσσοντας περιεχόμενο, εργαλεία και γνώσεις που αφορούν την έρευνα στη μεταγραφική ιατρική και ιδίως στα ακόλουθα πεδία:
      
                  α)
               
               
                  βιολογικά προϊόντα και προηγμένες θεραπείες, όπως η γονιδιακή θεραπεία και η κυτταροθεραπεία, και αναγεννητική ιατρική·
               
            
                  β)
               
               
                  βιοδείκτες·
               
            
                  γ)
               
               
                  μικρομόρια·
               
            
                  δ)
               
               
                  μοριακή απεικόνιση και ιχνηθέτες·
               
            
                  ε)
               
               
                  εμβόλια.
               
            ΚΕΦΑΛΑΙΟ II
      
         ΜΕΛΗ
      
      Άρθρο 3
      Ιδιότητα του μέλους και εκπροσώπηση
      1.   Η ΚΕΕΥ EATRIS έχει τουλάχιστον τρία κράτη μέλη ως μέλη· μόνο κράτη και διακυβερνητικές οργανώσεις μπορούν να γίνουν μέλη και να έχουν δικαίωμα ψήφου.
      2.   Κάθε μέλος διορίζει έναν ή δύο εκπροσώπους στο διοικητικό συμβούλιο. Δύο εκπρόσωποι διαθέτουν από κοινού μία ψήφο.
      3.   Τα μέλη και οι εκπρόσωποί τους παρατίθενται στο προσάρτημα 1. Τα κράτη που υπέβαλαν αίτημα ζητώντας από την Ευρωπαϊκή Επιτροπή να συστήσει την ΚΕΕΥ EATRIS θα αναφέρονται εφεξής ως ιδρυτικά μέλη.
      Άρθρο 4
      Προσχώρηση νέων μελών
      1.   Οι υποψήφιοι για προσχώρηση υποβάλλουν γραπτή αίτηση στον πρόεδρο του διοικητικού συμβουλίου αναφέροντας τη χρηματοδοτική τους συνεισφορά και άλλες συνεισφορές στα καθήκοντα και τις δραστηριότητες της ΚΕΕΥ EATRIS, καθώς και τον τρόπο με τον οποίο θα εκπληρώσουν τις υποχρεώσεις τους.
      2.   Η εισδοχή νέων μελών υπόκειται στην έγκριση του διοικητικού συμβουλίου.
      Άρθρο 5
      Αποχώρηση μέλους και καταγγελία της ιδιότητας του μέλους
      1.   Κανένα μέλος δεν μπορεί να αποχωρήσει κατά την πρώτη πενταετία από τη σύσταση της ΚΕΕΥ EATRIS, εκτός εάν η συμμετοχή του συμφωνήθηκε για συγκεκριμένο βραχύτερο χρονικό διάστημα.
      2.   Μετά την παρέλευση της πρώτης πενταετίας από τη σύσταση της ΚΕΕΥ EATRIS ένα μέλος μπορεί να αποχωρήσει κατόπιν υποβολής σχετικού αιτήματος 12 μήνες νωρίτερα. Η αποχώρηση παράγει αποτελέσματα μόνο στο τέλος του οικονομικού έτους και εφόσον το αποχωρούν μέλος έχει εκπληρώσει τις υποχρεώσεις του.
      3.   Κατά παρέκκλιση από την παράγραφο 1 του παρόντος άρθρου, ένα μέλος μπορεί να αποχωρήσει την πρώτη πενταετία εάν το διοικητικό συμβούλιο αποφασίσει να αυξήσει τα όρια της ετήσιας χρηματοδοτικής συνεισφοράς όπως ορίζονται στα στοιχεία ε) και στ) του προσαρτήματος 2. Τα κράτη που επιθυμούν να αποχωρήσουν υποβάλλουν αίτημα αποχώρησης εντός έξι μηνών από την έγκριση της πρότασης για αύξηση της ετήσιας χρηματοδοτικής συνεισφοράς. Η αποχώρηση παράγει αποτελέσματα στο τέλος του οικονομικού έτους, εφόσον το αποχωρούν μέλος έχει εκπληρώσει τις υποχρεώσεις του.
      4.   Το διοικητικό συμβούλιο έχει το δικαίωμα να διαγράψει ένα μέλος στις ακόλουθες περιπτώσεις:
      
                  α)
               
               
                  το μέλος έχει διαπράξει σοβαρή παραβίαση μιας ή περισσοτέρων από τις υποχρεώσεις που υπέχει δυνάμει του παρόντος καταστατικού·
               
            
                  β)
               
               
                  το μέλος δεν έχει αποκαταστήσει την εν λόγω παραβίαση εντός διαστήματος έξι μηνών από τη γνωστοποίησή της.
               
            Το μέλος καλείται από το διοικητικό συμβούλιο να παρουσιάσει τις θέσεις του σχετικά με την προτεινόμενη απόφαση διαγραφής πριν από τη λήψη της απόφασης.
      5.   Τα μέλη που έχουν αποχωρήσει ή των οποίων έχει αρθεί η ιδιότητα του μέλους δεν έχουν δικαίωμα απόδοσης ή επιστροφής τυχόν συνεισφορών που κατέβαλαν, ούτε το δικαίωμα να εγείρουν οποιαδήποτε απαίτηση επί των περιουσιακών στοιχείων της ΚΕΕΥ EATRIS.
      Άρθρο 6
      Δικαιώματα και υποχρεώσεις των μελών
      1.   Στα δικαιώματα των μελών περιλαμβάνονται:
      
                  α)
               
               
                  το δικαίωμα να παρίστανται και να ψηφίζουν στο διοικητικό συμβούλιο·
               
            
                  β)
               
               
                  το δικαίωμα συμμετοχής στην εκπόνηση στρατηγικών, πολιτικών και διαδικασιών λήψης αποφάσεων σχετικά με την ΚΕΕΥ EATRIS·
               
            
                  γ)
               
               
                  το δικαίωμα της ερευνητικής κοινότητάς τους να συμμετέχει σε εκδηλώσεις της ΚΕΕΥ EATRIS·
               
            
                  δ)
               
               
                  το δικαίωμα της ερευνητικής κοινότητάς τους να έχει πρόσβαση και να λαμβάνει στήριξη από την ΚΕΕΥ EATRIS.
               
            2.   Κάθε μέλος:
      
                  α)
               
               
                  καταβάλλει ετήσια χρηματοδοτική συνεισφορά όπως αποφασίζει το διοικητικό συμβούλιο·
               
            
                  β)
               
               
                  εκχωρεί στους εκπροσώπους του πλήρη αρμοδιότητα να ψηφίζουν με ενιαία ψήφο επί όλων των θεμάτων που τίθενται κατά τη συνεδρίαση του διοικητικού συμβουλίου·
               
            
                  γ)
               
               
                  δημιουργεί ένα εθνικό κέντρο ή κοινοπραξία υποδομών με σκοπό την εκπλήρωση των υποχρεώσεων που απορρέουν από το παρόν καταστατικό·
               
            
                  δ)
               
               
                  διορίζει εθνικό διευθυντή ως εκπρόσωπό του στο συμβούλιο εθνικών διευθυντών·
               
            
                  ε)
               
               
                  παρέχει την απαραίτητη τεχνική υποδομή προκειμένου να καταστεί δυνατή η πρόσβαση·
               
            
                  στ)
               
               
                  προωθεί τη χρήση των υπηρεσιών της ΚΕΕΥ EATRIS από ερευνητές της χώρας του και συγκεντρώνει την ανάδραση και τις απαιτήσεις των χρηστών·
               
            
                  ζ)
               
               
                  στηρίζει τα κέντρα της χώρας του που επιθυμούν να συμμετάσχουν στην εθνική υποδομή κράτους μέλους που συμμετέχει στην υποδομή της ΚΕΕΥ EATRIS.
               
            3.   Οι εισφορές, εκτός από την ετήσια χρηματοδοτική συνδρομή, μπορούν να καταβάλλονται από τα μέλη μεμονωμένα ή από κοινού, σε συνεργασία με άλλα μέλη, παρατηρητές ή τρίτα μέρη. Οι εν λόγω συνεισφορές, σε χρήμα ή σε είδος, υπόκεινται στην έγκριση του διοικητικού συμβουλίου.
      4.   Η ΚΕΕΥ EATRIS συνάπτει συμφωνία με τα εθνικά κέντρα προκειμένου να καθορισθούν οι όροι και οι προϋποθέσεις βάσει των οποίων τα εθνικά κέντρα μπορούν να προσχωρήσουν στην υποδομή της ΚΕΕΥ EATRIS και να αναλάβουν τα καθήκοντα και τις δραστηριότητες που ορίζονται στο άρθρο 2. Ο εθνικός διευθυντής καταβάλλει κάθε δυνατή προσπάθεια για να συντονίσει την αλληλεπίδραση μεταξύ των οικείων εθνικών κέντρων και της ΚΕΕΥ EATRIS.
      ΚΕΦΑΛΑΙΟ III
      
         ΠΑΡΑΤΗΡΗΤΕΣ
      
      Άρθρο 7
      Καθεστώς παρατηρητών
      1.   Τα κράτη και οι περιβαλλοντικές οργανώσεις που επιθυμούν να συμβάλλουν στην ΚΕΕΥ EATRIS, αλλά δεν είναι ακόμη σε θέση να συμμετάσχουν ως μέλη, μπορούν να υποβάλουν αίτηση για να τους χορηγηθεί καθεστώς παρατηρητή.
      2.   Οι παρατηρητές γίνονται δεκτοί για μέγιστο χρονικό διάστημα τριών ετών, εκτός εάν έχει αποφασιστεί διαφορετικά από το διοικητικό συμβούλιο.
      3.   Οι αιτήσεις για το καθεστώς παρατηρητή υποβάλλονται γραπτώς στον πρόεδρο του διοικητικού συμβουλίου και περιγράφουν τον τρόπο με τον οποίο ο υποψήφιος σκοπεύει να συμβάλει στα καθήκοντα και τις δραστηριότητες της ΚΕΕΥ EATRIS.
      4.   Η εισδοχή παρατηρητών υπόκειται στην έγκριση του διοικητικού συμβουλίου.
      Άρθρο 8
      Αποχώρηση παρατηρητή και λήξη του καθεστώτος παρατηρητή
      1.   Οι παρατηρητές μπορούν να αποχωρήσουν στη λήξη του οικονομικού έτους, υπό τον όρο ότι έχουν υποβάλει σχετικό αίτημα έξι μήνες νωρίτερα.
      2.   Ο παρατηρητής πρέπει να έχει εκπληρώσει τις οικονομικές και άλλες υποχρεώσεις του προτού η αποχώρησή του παράγει αποτελέσματα.
      3.   Το διοικητικό συμβούλιο έχει δικαίωμα να θέσει τέλος στο καθεστώς παρατηρητή στις ακόλουθες περιπτώσεις:
      
                  α)
               
               
                  ο παρατηρητής έχει διαπράξει σοβαρή παραβίαση μιας ή περισσοτέρων από τις υποχρεώσεις που υπέχει δυνάμει του παρόντος καταστατικού·
               
            
                  β)
               
               
                  ο παρατηρητής δεν έχει αποκαταστήσει την εν λόγω παραβίαση εντός διαστήματος έξι μηνών από τη γνωστοποίησή της.
               
            Ο παρατηρητής καλείται από το διοικητικό συμβούλιο να παρουσιάσει τις θέσεις του σχετικά με την προτεινόμενη απόφαση λήξης του καθεστώτος παρατηρητή πριν από τη λήψη της απόφασης.
      4.   Οι παρατηρητές που έχουν αποχωρήσει ή των οποίων έχει αρθεί το καθεστώς παρατηρητή δεν έχουν δικαίωμα απόδοσης ή επιστροφής τυχόν συνεισφορών που κατέβαλαν, ούτε το δικαίωμα να εγείρουν οποιαδήποτε απαίτηση επί των περιουσιακών στοιχείων της ΚΕΕΥ EATRIS.
      Άρθρο 9
      Δικαιώματα και υποχρεώσεις του παρατηρητή
      1.   Στα δικαιώματα των παρατηρητών περιλαμβάνονται:
      
                  α)
               
               
                  το δικαίωμα να παρίστανται στις συνεδριάσεις του διοικητικού συμβουλίου χωρίς δικαίωμα ψήφου·
               
            
                  β)
               
               
                  το δικαίωμα της ερευνητικής κοινότητάς τους να συμμετέχει σε εκδηλώσεις της ΚΕΕΥ EATRIS·
               
            
                  γ)
               
               
                  το δικαίωμα της ερευνητικής κοινότητάς τους να έχει πρόσβαση και να λαμβάνει στήριξη από την ΚΕΕΥ EATRIS.
               
            2.   Κάθε παρατηρητής:
      
                  α)
               
               
                  διορίζει έναν ή δύο εκπροσώπους στο διοικητικό συμβούλιο·
               
            
                  β)
               
               
                  καταβάλλει την ετήσια χρηματοδοτική συνεισφορά όπως αποφασίζει το διοικητικό συμβούλιο·
               
            
                  γ)
               
               
                  καθορίζει τη συνεισφορά του στα καθήκοντα και στις δραστηριότητες της ΚΕΕΥ EATRIS που προβλέπονται στο άρθρο 2.
               
            3.   Οι συνεισφορές, εκτός από την ετήσια χρηματοδοτική συνεισφορά στην ΚΕΕΥ EATRIS, μπορούν να καταβάλλονται από τους παρατηρητές μεμονωμένα ή από κοινού, σε συνεργασία με άλλα μέλη, παρατηρητές ή τρίτα μέρη. Οι εν λόγω συνεισφορές, σε χρήμα ή σε είδος, υπόκεινται στην έγκριση του διοικητικού συμβουλίου.
      4.   Ο παρατηρητής εξουσιοδοτεί τον (τους) εκπρόσωπο(-ους) του να εκπληρώσει(-ουν) τις υποχρεώσεις που αναφέρονται στο άρθρο 9 παράγραφος 2 στοιχεία β) και γ).
      5.   Η ΚΕΕΥ EATRIS συνάπτει συμφωνία παρατηρητή με τον παρατηρητή προκειμένου να καθορισθούν οι όροι και οι προϋποθέσεις βάσει των οποίων πρέπει να εκπληρώνονται οι υποχρεώσεις ή να καταβάλλεται η συνεισφορά.
      ΚΕΦΑΛΑΙΟ IV
      
         ΔΙΟΙΚΗΣΗ ΤΗΣ ΚΕΕΥ EATRIS
      
      Άρθρο 10
      Διοίκηση και διαχείριση
      Η διοικητική δομή της ΚΕΕΥ EATRIS περιλαμβάνει τα ακόλουθα όργανα:
      
                  α)
               
               
                  το διοικητικό συμβούλιο·
               
            
                  β)
               
               
                  την εκτελεστική επιτροπή.
               
            Άρθρο 11
      Διοικητικό συμβούλιο
      1.   Το διοικητικό συμβούλιο είναι το ύπατο όργανο διοίκησης της ΚΕΕΥ EATRIS με πλήρεις εξουσίες λήψης αποφάσεων. Το διοικητικό συμβούλιο συνέρχεται τουλάχιστον μία φορά ετησίως και είναι υπεύθυνο, σύμφωνα με τις διατάξεις του παρόντος καταστατικού, για τη γενική διοίκηση και εποπτεία της ΚΕΕΥ EATRIS.
      2.   Τα κράτη μέλη έχουν από κοινού την πλειοψηφία των ψήφων.
      3.   Το διοικητικό συμβούλιο εκλέγει μεταξύ των μελών του πρόεδρο και αναπληρωτή για θητεία δύο ετών. Ο πρόεδρος και ο αναπληρωτής έχουν δικαίωμα επανεκλογής. Εκτός εάν αποφασιστεί διαφορετικά, ο πρόεδρος προεδρεύει σε όλες τις συνεδριάσεις του διοικητικού συμβουλίου επικουρούμενος από τον αναπληρωτή.
      4.   Το διοικητικό συμβούλιο καταβάλλει κάθε δυνατή προσπάθεια για την επίτευξη συναινετικών αποφάσεων. Εάν δεν επιτευχθεί συναίνεση, η απλή πλειοψηφία των ψήφων αρκεί για να ληφθεί απόφαση, εκτός εάν πρόκειται για τις αποφάσεις που αναφέρονται στις παραγράφους 5, 6 και 7.
      5.   Το διοικητικό συμβούλιο αποφασίζει με πλειοψηφία τουλάχιστον δύο τρίτων των ψήφων των μελών για αποφάσεις σχετικά με:
      
                  α)
               
               
                  την έγκριση ή την αλλαγή των στρατηγικών ανάπτυξης της ΚΕΕΥ EATRIS·
               
            
                  β)
               
               
                  τον διορισμό, την αναστολή καθηκόντων ή την παύση του οικονομικού διευθυντή και του επιστημονικού διευθυντή κατόπιν διαβούλευσης με το συμβούλιο εθνικών διευθυντών·
               
            
                  γ)
               
               
                  τη σύσταση επικουρικών οργάνων εκτός από τα μόνιμα όργανα·
               
            
                  δ)
               
               
                  την έγκριση ή την τροποποίηση πάγιων εντολών, οι οποίες περιγράφουν τα καθήκοντα και προσδιορίζουν τις δραστηριότητες της εκτελεστικής επιτροπής και των επικουρικών οργάνων·
               
            
                  ε)
               
               
                  την έγκριση και την τροποποίηση του ετήσιου προγράμματος εργασιών και του ετήσιου προϋπολογισμού.
               
            6.   Οι αποφάσεις του διοικητικού συμβουλίου για καταγγελία της ιδιότητας του μέλους ή λήξη του καθεστώτος του παρατηρητή απαιτούν πλειοψηφία τουλάχιστον τριών τετάρτων των ψήφων των μελών του.
      7.   Το μέλος για το οποίο αποφασίζεται λήξη της ιδιότητάς του δεν έχει δικαίωμα ψήφου για την εν λόγω απόφαση.
      8.   Το διοικητικό συμβούλιο αποφασίζει με ομοφωνία των μελών του, χωρίς να υπολογίζονται τυχόν αποχές, σχετικά με αποφάσεις για:
      
                  α)
               
               
                  την τροποποίηση του καταστατικού, εκτός από το προσάρτημα 1·
               
            
                  β)
               
               
                  την εκκαθάριση της ΚΕΕΥ EATRIS.
               
            Εκτός εάν έχει συμφωνηθεί διαφορετικά, τα μέλη ενημερώνονται για την ακριβή διατύπωση των τροποποιήσεων του καταστατικού και του προσαρτήματος 2 τουλάχιστον τρεις μήνες πριν τεθούν σε ψηφοφορία οι εν λόγω τροποποιήσεις.
      9.   Το διοικητικό συμβούλιο συνέρχεται και αποφασίζει έγκυρα μόνον με απαρτία δύο τρίτων του συνόλου των παρόντων ή εκπροσωπούμενων μελών της ΚΕΕΥ EATRIS.
      10.   Το διοικητικό συμβούλιο εγκρίνει τον εσωτερικό κανονισμό του για την εφαρμογή των διατάξεων του καταστατικού.
      Άρθρο 12
      Εκτελεστική επιτροπή
      1.   Η εκτελεστική επιτροπή είναι υπεύθυνη για την υλοποίηση της ΚΕΕΥ EATRIS και τη στήριξη του διοικητικού συμβουλίου. Η εκτελεστική επιτροπή είναι υπόλογη αποκλειστικά στο διοικητικό συμβούλιο.
      2.   Η εκτελεστική επιτροπή εκτελεί τα καθήκοντά της, όπως ορίζονται από το διοικητικό συμβούλιο και προβλέπει τις εσωτερικές της οργανωτικές διαδικασίες, τις συνεδριάσεις και τον τρόπο συνεργασίας του οικονομικού και του επιστημονικού διευθυντή στον εσωτερικό της κανονισμό, ο οποίος υποβάλλεται για έγκριση στο διοικητικό συμβούλιο.
      3.   Η εκτελεστική επιτροπή αποτελείται από τον οικονομικό διευθυντή και τον επιστημονική διευθυντή.
      4.   Ο οικονομικός διευθυντής είναι ο νόμιμος εκπρόσωπος της ΚΕΕΥ EATRIS, εκπροσωπεί την ΚΕΕΥ EATRIS σε κάθε διαφορά και είναι υπεύθυνος για την (τρέχουσα) λειτουργική διαχείριση της ΚΕΕΥ EATRIS.
      5.   Ο επιστημονικός διευθυντής της ΚΕΕΥ EATRIS είναι υπεύθυνος για τη στρατηγική επιστημονική ανάπτυξη και για όλα τα επιχειρησιακά επιστημονικά θέματα της ΚΕΕΥ EATRIS.
      6.   Οι διευθυντές της εκτελεστικής επιτροπής μπορούν να ασκούν θητεία έως πέντε ετών, η οποία αποφασίζεται από το διοικητικό συμβούλιο. Μετά την αρχική θητεία, το διοικητικό συμβούλιο αποφασίζει για τυχόν παράταση. Οι διαδικασίες επιλογής και διορισμού των διευθυντών προβλέπονται στον εσωτερικό κανονισμό που εγκρίνεται από το διοικητικό συμβούλιο.
      Άρθρο 13
      Γραφείο συντονισμού και στήριξης της ΚΕΕΥ EATRIS
      1.   Το γραφείο συντονισμού και στήριξης της ΚΕΕΥ EATRIS είναι το κεντρικό γραφείο διαχείρισης και τρέχουσας λειτουργίας της ΚΕΕΥ EATRIS και συνεπικουρεί το διοικητικό συμβούλιο. Η διαχείριση αναλαμβάνεται και το προσωπικό του προσλαμβάνεται από τον οικονομικό διευθυντή, κατόπιν διαβούλευσης με τον επιστημονικό διευθυντή.
      2.   Το γραφείο συντονισμού και στήριξης της EATRIS φιλοξενείται στις εγκαταστάσεις της ΚΕΕΥ EATRIS που βρίσκονται στην καταστατική έδρα της.
      ΚΕΦΑΛΑΙΟ V
      
         ΕΠΙΚΟΥΡΙΚΑ ΟΡΓΑΝΑ
      
      Άρθρο 14
      Επικουρικά όργανα
      1.   Η ΚΕΕΥ EATRIS έχει τα ακόλουθα επικουρικά όργανα:
      
                  α)
               
               
                  το συμβούλιο εθνικών διευθυντών·
               
            
                  β)
               
               
                  το επιστημονικό γνωμοδοτικό συμβούλιο.
               
            2.   Το διοικητικό συμβούλιο μπορεί να συστήσει και άλλα επικουρικά όργανα, εφόσον κριθεί αναγκαίο για τη λειτουργία της ΚΕΕΥ EATRIS.
      Άρθρο 15
      Συμβούλιο εθνικών διευθυντών
      1.   Το συμβούλιο εθνικών διευθυντών επιβλέπει τον συντονισμό της υλοποίησης των στρατηγικών που εγκρίθηκαν από το διοικητικό συμβούλιο. Το συμβούλιο εθνικών διευθυντών είναι αρμόδιο για όλες τις εθνικές επιστημονικές δραστηριότητες που σχετίζονται με την ΚΕΕΥ EATRIS και διαφυλάσσει τη συνοχή και συνέπεια εντός της ΚΕΕΥ EATRIS, καθώς και τη συνεργασία μεταξύ των μελών.
      2.   Το συμβούλιο εθνικών διευθυντών απαρτίζεται από τους εθνικούς διευθυντές που διορίστηκαν από τα μέλη.
      3.   Τα μέλη του συμβουλίου εθνικών διευθυντών εκλέγουν μεταξύ των μελών τους πρόεδρο και αναπληρωτή για θητεία δύο ετών, με δυνατότητα επανεκλογής σύμφωνα με τις διαδικασίες που προβλέπονται στον εσωτερικό κανονισμό.
      4.   Το συμβούλιο εθνικών διευθυντών προτείνει τον εσωτερικό κανονισμό και τον θεσπίζει μετά από έγκρισή του από το διοικητικό συμβούλιο για τους σκοπούς των εσωτερικών λειτουργικών διαδικασιών του.
      5.   Το συμβούλιο εθνικών διευθυντών ασκεί τις δραστηριότητες που καθορίστηκαν από το διοικητικό συμβούλιο με πάγιες εντολές.
      6.   Το συμβούλιο εθνικών διευθυντών επιλέγει τα μέλη του επιστημονικού γνωμοδοτικού συμβουλίου κατόπιν έγκρισης από το διοικητικό συμβούλιο.
      Άρθρο 16
      Επιστημονικό γνωμοδοτικό συμβούλιο
      1.   Το επιστημονικό γνωμοδοτικό συμβούλιο απαρτίζεται από ανεξάρτητους και διεθνώς αναγνωρισμένους επιστήμονες που ασχολούνται με τη βιοϊατρική μεταγραφική έρευνα ενεργώντας με την προσωπική τους ιδιότητα και στρατηγική πείρα.
      2.   Το επιστημονικό γνωμοδοτικό συμβούλιο παρέχει συμβουλές, κατόπιν αιτήσεως, στο διοικητικό συμβούλιο και μπορεί να γνωμοδοτεί στην εκτελεστική επιτροπή και στο συμβούλιο εθνικών διευθυντών για όλα τα σχετικά επιστημονικά και τεχνολογικά θέματα, συμπεριλαμβανομένων των θεμάτων που αφορούν το ερευνητικό θεματολόγιο της ΚΕΕΥ EATRIS, τις επιστημονικές στρατηγικές, τα δεοντολογικά ζητήματα και το ετήσιο πρόγραμμα εργασιών.
      ΚΕΦΑΛΑΙΟ VI
      
         ΧΡΗΜΑΤΟΔΟΤΗΣΗ ΚΑΙ ΥΠΟΒΟΛΗ ΕΚΘΕΣΕΩΝ
      
      Άρθρο 17
      Δημοσιονομικές αρχές και λογαριασμοί
      1.   Το οικονομικό έτος της ΚΕΕΥ EATRIS αρχίζει την 1η Ιανουαρίου και λήγει την 31η Δεκεμβρίου εκάστου έτους.
      2.   Τα κονδύλια της ΚΕΕΥ EATRIS μπορούν να χρησιμοποιούνται μόνο για τους σκοπούς που ορίζονται στο παρόν καταστατικό.
      3.   Όλα τα έσοδα και οι δαπάνες της ΚΕΕΥ EATRIS συμπεριλαμβάνονται στις εκτιμήσεις που καταρτίζονται για κάθε οικονομικό έτος και εγγράφονται στον ετήσιο προϋπολογισμό.
      4.   Οι λογαριασμοί της ΚΕΕΥ EATRIS συνοδεύονται από έκθεση ελέγχου για τη δημοσιονομική και οικονομική διαχείριση του οικονομικού έτους. Η ΚΕΕΥ EATRIS καταρτίζει ετήσια έκθεση δραστηριοτήτων, περιγράφοντας ειδικότερα τις επιστημονικές, επιχειρησιακές και οικονομικές πτυχές των δραστηριοτήτων της. Η έκθεση εγκρίνεται από το διοικητικό συμβούλιο και διαβιβάζεται στην Ευρωπαϊκή Επιτροπή και στις αρμόδιες δημόσιες αρχές εντός έξι μηνών από τη λήξη του αντίστοιχου οικονομικού έτους. Η εν λόγω έκθεση δημοσιοποιείται πλήρως ή εν μέρει.
      5.   Η ΚΕΕΥ EATRIS υπάγεται στις απαιτήσεις του εφαρμοστέου δικαίου όσον αφορά την κατάρτιση, την υποβολή, τον έλεγχο και τη δημοσίευση λογαριασμών.
      6.   Η ΚΕΕΥ EATRIS διασφαλίζει ότι όλες οι πιστώσεις χρησιμοποιούνται σύμφωνα με τις αρχές της χρηστής δημοσιονομικής διαχείρισης.
      Άρθρο 18
      Ευθύνη
      1.   Η ΚΕΕΥ EATRIS είναι υπεύθυνη για τα χρέη της.
      2.   Η οικονομική ευθύνη των μελών για τα χρέη της ΚΕΕΥ EATRIS περιορίζεται στην ετήσια χρηματοδοτική συνεισφορά εκάστου μέλους.
      3.   Η ΚΕΕΥ EATRIS προβαίνει στη δέουσα ασφάλιση κάλυψης των κινδύνων που αφορούν τη συγκεκριμένη ευθύνη κατασκευής και λειτουργίας της ΚΕΕΥ EATRIS.
      ΚΕΦΑΛΑΙΟ VII
      
         ΠΟΛΙΤΙΚΕΣ
      
      Άρθρο 19
      Συμφωνίες με τρίτα μέρη
      Η ΚΕΕΥ EATRIS μπορεί να συνάπτει συμφωνίες με τρίτα μέρη, εφόσον το κρίνει επωφελές.
      Άρθρο 20
      Πολιτική για τα δικαιώματα διανοητικής ιδιοκτησίας
      1.   Ο όρος διανοητική ιδιοκτησία νοείται ως η διανοητική ιδιοκτησία όπως ορίζεται στο άρθρο 2 της σύμβασης για την ίδρυση του Παγκόσμιου Οργανισμού Διανοητικής Ιδιοκτησίας που υπεγράφη στις 14 Ιουλίου 1967.
      2.   Το συμβούλιο εθνικών διευθυντών καθορίζει κοινές αρχές και πολιτικές για τα δικαιώματα διανοητικής ιδιοκτησίας, όπως προβλέπεται στον εσωτερικό κανονισμό του. Οι εν λόγω κοινές αρχές και πολιτικές εγκρίνονται από το διοικητικό συμβούλιο.
      3.   Το συμβούλιο εθνικών διευθυντών μπορεί να προτείνει συμφωνίες με τα εθνικά κέντρα και τις κοινοπραξίες υποδομών εντός της ερευνητικής υποδομής EATRIS προκειμένου να διασφαλιστεί ότι οι εν λόγω φορείς, καθώς και τρίτα μέρη έχουν πρόσβαση στην επιστημονική γνώση της ερευνητικής υποδομής EATRIS.
      Άρθρο 21
      Πολιτική πρόσβασης
      1.   Η ΚΕΕΥ EATRIS διασφαλίζει κατά γενικό κανόνα την ανοικτή πρόσβαση σε υπηρεσίες και υποδομές, στηρίζοντας και προωθώντας την αριστεία στη μεταγραφική έρευνα, καθώς και το πνεύμα της «βέλτιστης πρακτικής» μέσω δραστηριοτήτων κατάρτισης.
      2.   Η ΚΕΕΥ EATRIS παρέχει καθοδήγηση στους χρήστες της υποδομής της EATRIS ώστε να διασφαλίζεται με τον βέλτιστο τρόπο ότι η έρευνα που έχει αναληφθεί χρησιμοποιώντας τους πόρους της υποδομής EATRIS αναγνωρίζει και τηρεί τη συμμόρφωση με τυχόν δικαιώματα προστασίας της ιδιοκτησίας, της ιδιωτικής ζωής, της δεοντολογίας και του ιδιοκτήτη των δεδομένων, καθώς και με τις υποχρεώσεις απορρήτου και εμπιστευτικότητας που καθορίζονται στον εσωτερικό κανονισμό, διασφαλίζοντας περαιτέρω ότι οι χρήστες συμμορφώνονται με τους όρους και τις προϋποθέσεις πρόσβασης, τους διακανονισμούς ασφάλειας για την εσωτερική αποθήκευση και χειρισμό των (βιο-)υλικών και τον χειρισμό πληροφοριών των ερευνητικών ιδρυμάτων που συμμετέχουν στην υποδομή της EATRIS.
      3.   Τα κριτήρια και οι διαδικασίες που παρέχουν ή περιορίζουν την πρόσβαση στα δεδομένα και τα εργαλεία της υποδομής της ΚΕΕΥ EATRIS ορίζονται στον εσωτερικό κανονισμό και αποφασίζονται από το διοικητικό συμβούλιο κατόπιν γνωμοδότησης του συμβουλίου εθνικών διευθυντών και του επιστημονικού γνωμοδοτικού συμβουλίου.
      Άρθρο 22
      Πολιτική επιστημονικής αξιολόγησης
      1.   Η ΚΕΕΥ EATRIS παρέχει πρόσβαση στη μεταγραφική της υποδομή στα έργα που παρουσιάζουν το μεγαλύτερο δυναμικό για σημαντικό αντίκτυπο στην υγειονομική περίθαλψη ή για σημαντική συμβολή στην πρόοδο των εργαλείων και των τεχνολογιών που προάγουν τη μεταγραφική επιστήμη.
      2.   Κατά τη διαδικασία επιστημονικής αξιολόγησης των έργων που ζητούν πρόσβαση στην υποδομή της ΚΕΕΥ EATRIS λαμβάνονται υπόψη η επιστημονική αξία, οι ανεκπλήρωτες ιατρικές ανάγκες, η επιλεξιμότητα και οι μεταγραφικές δυνατότητες. Η διαδικασία επιστημονικής αξιολόγησης βασίζεται στη διαφάνεια, στη δικαιοσύνη και στην αμεροληψία. Η εν λόγω διαδικασία εγκρίνεται από το διοικητικό συμβούλιο και περιγράφεται στον εσωτερικό κανονισμό.
      3.   Κατά την επιστημονική αξιολόγηση των έργων στο πλαίσιο της υποδομής της ΚΕΕΥ EATRIS λαμβάνεται υπόψη η επιστημονική αξία, οι ανεκπλήρωτες ιατρικές ανάγκες και οι μεταγραφικές δυνατότητες, με βάση τη διαφάνεια, τη δικαιοσύνη και την αμεροληψία. Η επιστημονική αξιολόγηση αποτελεί αντικείμενο περαιτέρω επεξεργασίας από το διοικητικό συμβούλιο και περιγράφεται στον εσωτερικό κανονισμό.
      Άρθρο 23
      Πολιτική διάδοσης
      1.   Η ΚΕΕΥ EATRIS λαμβάνει όλα τα κατάλληλα μέτρα για την προώθηση της υποδομής και της χρήσης της στην έρευνα και την εκπαίδευση.
      2.   Η ΚΕΕΥ EATRIS προωθεί τη διάδοση και την ανταλλαγή των αποτελεσμάτων που επιτυγχάνονται στο πλαίσιο των εθνικών και διεθνών ερευνητικών δραστηριοτήτων.
      3.   Με την επιφύλαξη τυχόν δικαιωμάτων διανοητικής ιδιοκτησίας, η ΚΕΕΥ EATRIS καλεί τους χρήστες της να δημοσιοποιούν τα αποτελέσματα της έρευνάς τους και να τα καθιστούν διαθέσιμα μέσω της ΚΕΕΥ EATRIS.
      4.   Η πολιτική διάδοσης προσδιορίζει τις διάφορες ομάδες αποδεκτών και η ΚΕΕΥ EATRIS χρησιμοποιεί διάφορους διαύλους για να προσεγγίσει το στοχευόμενο κοινό, όπως δικτυακές πύλες, ενημερωτικά δελτία, συναντήσεις εργασίας, συμμετοχή σε συνέδρια, άρθρα σε επιστημονικά περιοδικά και σε ημερήσιες εφημερίδες.
      Άρθρο 24
      Πολιτική απασχόλησης
      Η ΚΕΕΥ EATRIS επιδιώκει να επιλέγει τον καλύτερο υποψήφιο, χωρίς διακρίσεις, ανεξαρτήτως προσωπικού ιστορικού, εθνικότητας, θρησκείας ή φύλου, κατά τρόπο που να αντικατοπτρίζει τις εισφορές που κατέβαλαν τα μέλη.
      Άρθρο 25
      Πολιτική δημοσίων συμβάσεων
      1.   Η ΚΕΕΥ EATRIS αντιμετωπίζει τους υποψήφιους και τους υποβάλλοντες προσφορά στο πλαίσιο διαδικασιών σύναψης δημόσιων συμβάσεων με τρόπο ισότιμο, χωρίς διακρίσεις και ανεξαρτήτως του αν εδρεύουν στην Ευρωπαϊκή Ένωση ή όχι. Η πολιτική δημοσίων συμβάσεων της ΚΕΕΥ EATRIS τηρεί τις αρχές της διαφάνειας, της αμεροληψίας και του ανταγωνισμού. Το διοικητικό συμβούλιο εγκρίνει εσωτερικό κανονισμό που θεσπίζει λεπτομερείς κανόνες σχετικά με τις διαδικασίες και τα κριτήρια σύναψης δημοσίων συμβάσεων.
      2.   Η εκτελεστική επιτροπή είναι υπεύθυνη για όλες τις δημόσιες συμβάσεις της ΚΕΕΥ EATRIS. Όλες οι προσφορές δημοσιεύονται στην ιστοσελίδα της ΚΕΕΥ EATRIS και στην επικράτεια των μελών και των παρατηρητών. Για ποσά δημοσίων συμβάσεων άνω των 200 000 ευρώ, η ΚΕΕΥ EATRIS τηρεί τις αρχές της οδηγίας 2004/18/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών σύναψης δημόσιων συμβάσεων έργων, προμηθειών και υπηρεσιών (1). Η απόφαση ανάθεσης δημοσίων συμβάσεων δημοσιεύεται και περιλαμβάνει πλήρη αιτιολόγηση.
      Άρθρο 26
      Φορολογική απαλλαγή
      1.   Οι φοροαπαλλαγές βάσει του άρθρου 143 παράγραφος 1 στοιχείο ζ) και του άρθρου 151 παράγραφος 1 στοιχείο β) της οδηγίας 2006/112/ΕΚ του Συμβουλίου (2) και σύμφωνα με τα άρθρα 50 και 51 του εκτελεστικού κανονισμού (ΕΕ) αριθ. 282/2011 του Συμβουλίου (3) περιορίζονται στον φόρο προστιθέμενης αξίας για τα αγαθά και τις υπηρεσίες που προορίζονται για επίσημη χρήση από την ΚΕΕΥ EATRIS, υπερβαίνουν σε αξία τα 250 ευρώ και πληρώνονται και παρέχονται εξ ολοκλήρου από την ΚΕΕΥ EATRIS. Για τις συμβάσεις τις οποίες συνάπτουν μεμονωμένα μέλη δεν ισχύουν οι εν λόγω απαλλαγές. Με την επιφύλαξη των παραγράφων 2 και 3 δεν εφαρμόζονται επιπλέον όρια.
      2.   Οι φορολογικές απαλλαγές εφαρμόζονται στις δραστηριότητες μη οικονομικού χαρακτήρα και όχι στις οικονομικές δραστηριότητες.
      3.   Φορολογικές απαλλαγές εφαρμόζονται σε αγαθά και υπηρεσίες για την επιστημονική, τεχνική και διοικητική λειτουργία που αναλαμβάνεται από την ΚΕΕΥ EATRIS σύμφωνα με τα βασικά της καθήκοντα. Περιλαμβάνονται επίσης δαπάνες για συνέδρια, συναντήσεις εργασίας και συνεδριάσεις που συνδέονται άμεσα με τις επίσημες δραστηριότητες της ΚΕΕΥ EATRIS. Ωστόσο, για τα οδοιπορικά και τις δαπάνες διαμονής δεν ισχύουν φορολογικές απαλλαγές.
      Άρθρο 27
      Πολιτική περί δεδομένων
      Η εκτελεστική επιτροπή υποβάλλει για έγκριση στο διοικητικό συμβούλιο τον εσωτερικό κανονισμό για την πολιτική περί δεδομένων σε σχέση με τους χρήστες της υποδομής της ΚΕΕΥ EATRIS, τα εθνικά κέντρα και τρίτα μέρη, όπως τα πανεπιστήμια, τα ερευνητικά ιδρύματα και τη βιομηχανία, με τη δέουσα τήρηση των υφισταμένων αδειών.
      ΚΕΦΑΛΑΙΟ VIII
      
         ΔΙΑΡΚΕΙΑ, ΔΙΑΛΥΣΗ, ΔΙΑΦΟΡΕΣ ΚΑΙ ΔΙΑΤΑΞΕΙΣ ΠΕΡΙ ΣΥΣΤΑΣΗΣ
      
      Άρθρο 28
      Διάρκεια
      Η ΚΕΕΥ EATRIS λειτουργεί επ’ αόριστον.
      Άρθρο 29
      Διάλυση
      1.   Η διάλυση της ΚΕΕΥ EATRIS αποφασίζεται από το διοικητικό συμβούλιο.
      2.   Η Ευρωπαϊκή Επιτροπή ενημερώνεται εντός δέκα ημερολογιακών ημερών για την απόφαση διάλυσης της ΚΕΕΥ EATRIS.
      3.   Τα στοιχεία ενεργητικού που παραμένουν μετά την πληρωμή των χρεών της ΚΕΕΥ EATRIS κατανέμονται μεταξύ των μελών ανάλογα με τη συνολική ετήσια συνεισφορά τους στην ΚΕΕΥ EATRIS.
      4.   Η Ευρωπαϊκή Επιτροπή πρέπει να ενημερώνεται εντός δέκα ημερολογιακών ημερών από την ολοκλήρωση της διαδικασίας διάλυσης.
      Άρθρο 30
      Γλώσσα και διαθεσιμότητα του καταστατικού
      1.   Το εν λόγω καταστατικό επικαιροποιείται και δημοσιοποιείται στον ιστότοπο της ΚΕΕΥ EATRIS και στην καταστατική της έδρα.
      2.   Το εν λόγω καταστατικό θεωρείται αυθεντικό σε όλες τις επίσημες γλώσσες των μελών που παρατίθενται στο προσάρτημα 1. Το εν λόγω καταστατικό θεωρείται επίσης αυθεντικό σε όλες τις επίσημες γλώσσες των κρατών μελών που δεν παρατίθενται στο προσάρτημα 1. Καμία γλωσσική απόδοση δεν υπερισχύει έναντι των άλλων.
      3.   Όταν το κείμενο δεν παρέχεται σε κάποια από τις γλώσσες στην Επίσημη Εφημερίδα σε περίπτωση τροποποιήσεων του παρόντος καταστατικού που δεν απαιτούν απόφαση της Επιτροπής, πρέπει να παρέχεται από το γραφείο συντονισμού και στήριξης της ΚΕΕΥ EATRIS.
      Άρθρο 31
      Διατάξεις περί σύστασης
      1.   Η καταστατική συνεδρίαση του διοικητικού συμβουλίου συγκαλείται από τη χώρα υποδοχής το συντομότερο δυνατόν και το αργότερο εντός 45 ημερολογιακών ημερών από την έναρξη ισχύος της απόφασης της Ευρωπαϊκής Επιτροπής για τη σύσταση της ΚΕΕΥ EATRIS. Με την επιφύλαξη της παραγράφου 2 δεν λαμβάνονται αποφάσεις από το διοικητικό συμβούλιο πριν από την προσχώρηση τουλάχιστον πέντε μελών στην ΚΕΕΥ EATRIS.
      2.   Η χώρα υποδοχής κοινοποιεί στα ιδρυτικά μέλη τυχόν ειδικές επείγουσες νομικές δράσεις που χρειάζεται να αναληφθούν εξ ονόματος της ΚΕΕΥ EATRIS πριν από την πραγματοποίηση της καταστατικής συνεδρίασης. Εφόσον κανένα ιδρυτικό μέλος δεν υποβάλει ένσταση εντός πέντε εργάσιμων ημερών από την κοινοποίηση, η νομική δράση αναλαμβάνεται από δεόντως εξουσιοδοτημένο πρόσωπο του κράτους υποδοχής.
      3.   Από τη σύσταση της ΚΕΕΥ EATRIS, τα όργανά της ενεργούν σύμφωνα με τις πάγιες εντολές και τον εσωτερικό κανονισμό, όπως εγκρίθηκαν από το διοικητικό συμβούλιο της EATRIS κατά τη διάρκεια της μεταβατικής φάσης της EATRIS.
      
         (1)  ΕΕ L 134 της 30.4.2004, σ. 114.
      
         (2)  ΕΕ L 347 της 11.12.2006, σ. 1.
      
         (3)  ΕΕ L 77 της 23.3.2011, σ. 1.
      
         Προσάρτημα 1
         
            Κατάλογος μελών, παρατηρητών και οντοτήτων που τους εκπροσωπούν
         
         
                     Μέλη
                  
                  
                     Εκπροσωπούσα οντότητα
                  
               
                     Βασίλειο της Δανίας
                  
                  
                     Δανική Υπηρεσία Επιστημών, Τεχνολογίας και Καινοτομίας (DASTI)
                  
               
                     Ιταλική Δημοκρατία
                  
                  
                     Istituto Superiore di Sanità (ISS)
                  
               
                     Βασίλειο Κάτω Χωρών
                  
                  
                     ZonMW
                  
               
                     Τσεχική Δημοκρατία
                  
                  
                     Υπουργείο Παιδείας, Νεότητας και Αθλητισμού (MEYS)
                  
               
                     Δημοκρατία της Εσθονίας
                  
                  
                     Υπουργείο Παιδείας και Έρευνας της Δημοκρατίας της Εσθονίας (MER EE)
                  
               
                     Δημοκρατία της Φινλανδίας
                  
                  
                     Υπουργείο Παιδείας και Πολιτισμού (ΟΚΜ)
                  
               
            
         
                     Παρατηρητές
                  
                  
                     Εκπροσωπούσα οντότητα
                  
               
                     Γαλλική Δημοκρατία
                  
                  
                     Επιτροπή Ατομικής Ενέργειας και Εναλλακτικών Μορφών Ενέργειας (CEA)
                  
               
                     Βασίλειο της Ισπανίας
                  
                  
                     Instituto de Salud «Carlos III» (ISCIII)
                  
               
      
         Προσάρτημα 2
         
            Ετήσια χρηματοδοτική συνεισφορά
         
         
            Δημοσιονομική δέσμευση για τα πρώτα πέντε έτη
         
         Για την αρχική πενταετή περίοδο μετά τη σύσταση της ΚΕΕΥ EATRIS ισχύουν οι ακόλουθες αρχές δημοσιονομικής δέσμευσης:
         
                     α)
                  
                  
                     η αρχική δέσμευση για τα ιδρυτικά μέλη είναι πέντε έτη (καμία αρχική δέσμευση για τους παρατηρητές)·
                  
               
                     β)
                  
                  
                     τα ιδρυτικά μέλη μπορούν να δεσμευθούν για λιγότερα από πέντε έτη, υπό τον όρο της προσαύξησης κατά 25 % της ετήσιας συνεισφοράς τους· το πλεονάζον ποσό επιστρέφεται εάν το κράτος συμπληρώσει την πενταετία·
                  
               
                     γ)
                  
                  
                     η αρχική χρηματοδοτική συνεισφορά για το πρώτο έτος της ΚΕΕΥ EATRIS υπολογίζεται με βάση τον προϋπολογισμό που συμφωνήθηκε για πέντε έτη, εξαιρουμένων τυχόν αβέβαιων πηγών εσόδων (π.χ. έσοδα από τέλη χρήσης) και τουλάχιστον από 5 ιδρυτικά μέλη·
                  
               
                     δ)
                  
                  
                     οι Κάτω Χώρες θα καταβάλουν συμπληρωματική συνεισφορά ως χώρα υποδοχής ύψους 500 000 ευρώ τα έτη 2013, 2014 και 2015. Μετά το 2015 οι Κάτω Χώρες θα καταβάλουν συμπληρωματική συνεισφορά ως χώρα υποδοχής ύψους 50 000 ευρώ·
                  
               
                     ε)
                  
                  
                     κανένα ιδρυτικό μέλος που έχει προβεί σε πενταετή δέσμευση δεν θα καταβάλει πάνω από 140 000 ευρώ ανά έτος (ανώτατο όριο)·
                  
               
                     στ)
                  
                  
                     η ελάχιστη συνεισφορά μέλους δεν θα είναι μικρότερη από 50 000 ευρώ ανά έτος, ανεξάρτητα από τον αριθμό των μελών και ανεξάρτητα από τυχόν εισόδημα που παράγεται από την ΚΕΕΥ EATRIS (ελάχιστο όριο)·
                  
               
                     ζ)
                  
                  
                     η χρηματοδοτική συνεισφορά για το δεύτερο έτος της ΚΕΕΥ EATRIS υπολογίζεται με βάση τον προϋπολογισμό που συμφωνήθηκε για πέντε έτη, μείον το καθαρό αποτέλεσμα των εσόδων της ΚΕΕΥ EATRIS κατά το πρώτο έτος. Η χρηματοδοτική συνεισφορά για το τρίτο έτος της ΚΕΕΥ EATRIS υπολογίζεται με βάση τον προϋπολογισμό που συμφωνήθηκε για πέντε έτη, μείον το καθαρό αποτέλεσμα των εσόδων της ΚΕΕΥ EATRIS κατά το δεύτερο έτος κ.λπ.·
                  
               
                     η)
                  
                  
                     η χρηματοδοτική συνεισφορά νέου μέλους υπολογίζεται με βάση το ύψος της συνεισφοράς που θα είχε καταβάλει ως ιδρυτικό μέλος της ΚΕΕΥ EATRIS κατά το πρώτο έτος προσαυξημένης κατά 25 %. Μετά το πρώτο έτος προσχώρησης, καταβάλλει τη χρηματοδοτική συνεισφορά που ορίζεται για το δεύτερο έτος της ΚΕΕΥ EATRIS προσαυξημένη κατά 25 % κ.λπ. Εάν το νέο μέλος συμπληρώσει πέντε έτη συμμετοχής, τότε το πλεονάζον ποσό του επιστρέφεται.
                  
               
                     θ)
                  
                  
                     Ο ιδρυτικός παρατηρητής του οποίου το ίδρυμα δεν συμμετέχει σε όλες τις δραστηριότητες της EATRIS και δεν παρέχει υπηρεσίες καταβάλλει το 25 % της ετήσιας χρηματοδοτικής συνεισφοράς που θα κατέβαλλε ως ιδρυτικό μέλος· ο ιδρυτικός παρατηρητής από ίδρυμα που συμμετέχει σε όλες τις δραστηριότητες της EATRIS και παρέχει υπηρεσίες καταβάλλει την ίδια ετήσια χρηματοδοτική συνεισφορά με τα ιδρυτικά μέλη·
                  
               
                     ι)
                  
                  
                     ο ιδρυτικός παρατηρητής που καταβάλλει 25 % της ετήσιας χρηματοδοτικής συνεισφοράς και γίνεται μέλος καταβάλλει αρχικά την ίδια χρηματοδοτική συνεισφορά που θα είχε καταβάλει ως ιδρυτικό μέλος το πρώτο έτος της ΚΕΕΥ EATRIS. Μετά το πρώτο έτος συμμετοχής, καταβάλλει τη χρηματοδοτική συνεισφορά που ορίζεται για το δεύτερο έτος της ΚΕΕΥ EATRIS, και ούτω καθεξής. Μετά την ολοκλήρωση πέντε ετών συμμετοχής, η χρηματοδοτική συνεισφορά του παρατηρητή επιστρέφεται·
                  
               
                     ια)
                  
                  
                     ένας νέος παρατηρητής καταβάλλει αρχικά το 25 % της χρηματοδοτικής συνεισφοράς που θα είχε καταβάλει ως ιδρυτικό μέλος το πρώτο έτος της ΚΕΕΥ EATRIS. Κατά το δεύτερο έτος της συμμετοχής του καταβάλλει το 25 % της συνεισφοράς που θα είχε καταβάλει το δεύτερο έτος της ΚΕΕΥ EATRIS και ούτω καθεξής·
                  
               
                     ιβ)
                  
                  
                     εάν ένας νέος παρατηρητής γίνει μέλος καταβάλλει τη χρηματοδοτική συνεισφορά που θα είχε καταβάλει ως ιδρυτικό μέλος το πρώτο έτος της ΚΕΕΥ EATRIS. Μετά το πρώτο έτος συμμετοχής καταβάλλει τη χρηματοδοτική συνεισφορά που ορίζεται για το δεύτερο έτος της ΚΕΕΥ EATRIS, και ούτω καθεξής. Εάν το νέο μέλος ολοκληρώσει πέντε έτη συμμετοχής, η χρηματοδοτική συνεισφορά του παρατηρητή επιστρέφεται·
                  
               
                     ιγ)
                  
                  
                     εάν προσχωρήσουν νέα μέλη ή νέοι παρατηρητές, ή εάν ένας παρατηρητής γίνει μέλος, η χρηματοδοτική συνεισφορά για το εν λόγω έτος υπολογίζεται εκ νέου για όλα τα μέλη και τους παρατηρητές·
                  
               
                     ιδ)
                  
                  
                     σε όλες τις περιπτώσεις που αναφέρονται στα στοιχεία α) έως ιγ), η προσαυξημένη κατά 25 % χρηματοδοτική συνεισφορά πρέπει να τηρείται ως αποθεματικό.